ועדת הפנים ואיכות הסביבה, כנסת 15, פרוטוקול מספר 407, 2002-04-11 11:10

משה גפני: שלום לכולם.

משה גפני: אני מתכבד לפתוח את ישיבת הוועדה.

משה גפני: על סדר היום היערכות הרשויות לאירועי ל"ג בעומר במירון, לאור מה שקרה בשנה שעברה.

משה גפני: סוכם שהוועדה תתכנס לפני ל"ג בעומר השנה, בין השאר כדי להפיק לקחים.

משה גפני: היו לי שיחות עם מפכ"ל המשטרה ועם משרד הדתות בנושא זה.

משה גפני: לצערי הישיבה השנה היא בצל האירועים הביטחוניים הקשים, והכול יחד מעלה לצרכים חדשים.

משה גפני: אני יודע שההיערכות נעשתה לאור הפקת הלקחים מהאירועים בשנה שעברה, ואני מבקש לראות היום את ההיערכות.

משה גפני: ראשית, כיוון שמנכ"ל הדתות יצטרך לצאת מהישיבה בקרוב, אני מבקש ממנו למסור לוועדה סקירה של הדברים שנעשו.

משה גפני: אני מבקש לנצל את ההזדמנות הזאת ולהגיב לפרסום בעיתונות שלפיו יש מתח בין המנכ"ל לביני.

משה גפני: זה פשוט לא נכון.

משה גפני: להפך: לדעתי מנכ"ל משרד הדתות עושה את עבודתו נאמנה, במסירות רבה.

משה גפני: יש לי דעות שונות, אבל אני שמח שהמנכ"ל כאן ועושה את עבודתו נאמנה.

משה שמעוני: לפני כמה שבועות זומנו לישיבה אצל שר הפנים, לבקשתנו, בנושא היערכות משרד הדתות, מרכז המקומות הקדושים, המועצה האזורית מרום הגליל ומשטרת ישראל לאירועים במירון.

משה שמעוני: בעיקר נבחן הכשל בשנה שעברה, שנגע בעיקר לנושא התחבורה.

משה שמעוני: נכחו בישיבה מנכ"ל מרכז המקומות הקדושים ונציגי המשטרה שנוכחים כאן.

משה שמעוני: אני מבקש לציין לפרוטוקול שהם עושים עבודה יפה מאוד, וששיתוף הפעולה שלנו מלא.

משה שמעוני: התקבלו כמה החלטות באותה ישיבה, ובהמשך זומנה ישיבה אצל שר הדתות, כדי לדון בפרטים מקצועיים-טכניים, ולחלק את העבודה בינינו.

משה שמעוני: לאור המצגת שהוצגה שם, ושתוצג גם בוועדה כאן, התקיימה לבקשתי ישיבה אצל מנכ"ל משרד התחבורה, כדי לבדוק איך מגיעים אפשר לשנות את כל סדרי התנועה – הן לאור הבעיה התנועתית בשנה שעברה, הן לאור ההתראות הקשות והמצב הביטחוני היום.

משה שמעוני: אני יודע שהבוקר נכתב בכותרות בעיתונים שאנחנו שוקלים לבטל את האירוע, אבל זה לא עלה על הפרק.

משה שמעוני: משטרת ישראל מנסה למצוא פתרונות לבעיות שעלו, ואני מאמין שנקיים את האירוע – כי הרי אי-אפשר לדחות את היום לזכרו של רבי שמעון בר יוחאי.

משה שמעוני: בישיבות התקבלו כמה החלטות, והתקציב חולק בין משרדי הממשלה השונים.

משה שמעוני: משרד הפנים ישא בהוצאות של כמיליון ש"ח לטובת האירועים.

משה שמעוני: משרד הדתות ישא בהוצאות של למעלה ממיליון ש"ח, משרד התחבורה ישא בחצי מיליון ש"ח לטובת מתקני בטיחות ועוד.

משה שמעוני: עוד נדון בישיבה נושא אישורי האח"מים.

משה שמעוני: זה נשמע דבר פעוט ופשוט, אבל רצינו להגיע שכולם יהיו מרוצים, כולל אח"מים, אדמו"רים וכו'.

משה שמעוני: נוסף על כך, כתוצאה מהפגישה הגעתי להסדר עם משרד הפנים בנוגע למכרזים שיצאו בפטור ממכרז והמכרזים שיהיה אפשר להעמיס על החברה למשק ולכלכלה.

משה גפני: למה היה כשל בשנה שעברה?

משה שמעוני: סנ"צ יואל שדה ייכנס לנושא ביתר פירוט.

משה שמעוני: אני מבקש להבהיר שמנכ"ל המקומות הקדושים יהיה הפרויקטור של משרד הדתות בנושא זה.

משה שמעוני: אין ספק שמדובר בעניין קשה וכבד, גם בגלל האירועים בשנה שעברה וגם בגלל האירועים הביטחוניים.

משה שמעוני: אני מבקש להודות ליו"ר ועדת הפנים ואיכות הסביבה על שזימן את הישיבה היום.

משה שמעוני: זהו דבר חשוב מאוד.

משה שמעוני: כמו שנעשה בשנה הקודמת, אני מבקש שתתקיים ישיבה דומה גם אחרי האירוע במירון.

משה שמעוני: אני מקווה שלא יהיו לנו לקחים להפיק, אבל בכל מקרה נדבר על מה שהיה.

משה שמעוני: אני מאמין שנצליח להתארגן נכון בלוח הזמנים הקצר – ויש לקחת בחשבון את העיכוב בשל חג הפסח – ולעמוד בכל המשימות והמטלות שהטלנו על עצמנו: סדרי תנועה, היערכות מחדש ועוד.

משה שמעוני: אני מאמין שנצליח, בעזרת השם.

משה גפני: כמה אנשים צפויים להגיע השנה?

משה שמעוני: איננו יודעים להעריך זאת, בשל האירועים הביטחוניים.

משה שמעוני: אני מתנצל, בשלב זה עליי לעזוב.

משה גפני: אני מודה לעו"ד שמעוני, מנכ"ל משרד הדתות.

משה גפני: ראשית אני מבקש לדבר על מה שהיה בשנה שעברה.

משה גפני: האם סנ"צ שדה, קצין האג"מ של מרחב הגליל, יכול לספר לוועדה מה קרה בשנה שעברה, למה היה הכשל?

משה גפני: אני מבין שהוא לא היה קצין האג"מ בשנה שעברה, ולכן זה בוודאי קל יותר.

יואל שדה: נכון שהיה כשל.

יואל שדה: הוא נבע מכמה סיבות.

יואל שדה: ראשית, האירוע היה ביום שישי גשום, וכתוצאה מזה ברוב שעות היום לא הגיעו אנשים למקום.

יואל שדה: לקראת הצהריים השמיים התבהרו וכל עם ישראל החליט לעלות לאתר.

יואל שדה: הייתה מסה של כלי רכב שהתרכזה במקום, וזה היה הגורם הראשון.

יואל שדה: שנית, הבעיה נבעה גם מהתנהגות של נהגים.

יואל שדה: התשתיות באזור ישנות מאוד, הן אינן מתאימות לשנת 2002.

יואל שדה: אם מכונית אחת יוצאת מן השורה ועושה דין לעצמה, נוצר מצב לחוץ.

יואל שדה: שני טורים זזו קדימה במקום טור אחד, לא היה לאן לברוח, ולכן העניין קרס.

משה גפני: המשטרה לא הייתה ערוכה למצב כזה?

יואל שדה: ההגדרה איננה נכונה.

יואל שדה: האם אפשר להיערך לכך שבאמצע כביש מסוים כלי רכב מאבד שליטה, עף לנתיב הנגדי, מתנגש בכלי רכב ונהרגים שישה אנשים?

יואל שדה: זוהי התנהגות של נהג בנקודת זמן מסוימת שיכולה להשפיע הלאה.

משה גפני: אבל המשטרה לא הייתה ערוכה לכך שתהיה מסה של אנשים שיתרכזו במקום באותה נקודת זמן, נכון?

משה גפני: זה לא חייב להיות מחדל של המשטרה, אלא פשוט מצב שלא היו ערוכים לו.

יואל שדה: אין ספק שהעצמה שהייתה למסת כלי הרכב השפיעה.

יואל שדה: זה קרה בלי שום קשר לכל מה שיש מסביב.

יואל שדה: אלה הסיבות העיקריות למה שקרה לפני שנה – מעבר לבעיות הרגילות שמתלוות לאירוע העלייה למירון: כבישים סגורים, דוכנים, מגע בין הולכי רגל למכוניות.

יואל שדה: הניתוח התנועתי היה מדוקדק וברור.

יואל שדה: היום אנחנו נערכים אחרת.

יואל שדה: אני מבהיר שלגישתי הצבת הדוכנים הייתה חלק מהבעיה.

משה גפני: מה בנוגע למסלול המיוחד לאח"מים?

יואל שדה: הבעיה היא בכמות האישורים שניתנת.

יואל שדה: ניתנו יותר מדיי אישורים, והדבר הוסיף לבעיה, בוודאי.

יואל שדה: אציג כעת בשקפים את ההיערכות לאירועי מירון השנה.

יואל שדה: בשקף הראשון אני מציג מפה של האזור.

יואל שדה: אני מצביע על מירון, צומת שבע, עמיעד, ראש פינה ועוד.

יואל שדה: זאת המערכת שמשפיעה על האזור.

יואל שדה: יש להביא בחשבון שתנועת כלי הרכב צריכה להיות ברורה.

יואל שדה: כך עשינו השנה: אנחנו רואים את הדברים בראייה ארצית.

יואל שדה: אני מזכיר שהמכוניות מגיעות מבני ברק, מירושלים – וצריך לדעת להתייחס לדברים.

יואל שדה: אני מציג שקף נוסף, מפה של אזור מירון בלבד: אני מראה את קבר רבי שמעון בר יוחאי, את הרחבה שמול המקום, את הישיבה, את מושב מירון, את ציר 866 שמגיע מכיוון צומת שבע.

יואל שדה: אני מצביע על צומת מירון, שמוביל לספסופה ולצפת.

יואל שדה: השקף השלישי מציג מפת-על של המקום.

יואל שדה: במפה זו יתבהר גם הפתרון התחבורתי.

יואל שדה: אפשר יהיה לראות שההתייחסות שלנו השנה שונה לגמרי.

יואל שדה: אני מצביע על היישוב מעלות, על חניון עין עוזים, חניון האוטובוסים של אוטובוסי "אגד" ואוטובוסים אחרים, פיתולי נחל מירון, מתחם הקבר ודרך בורמה המפורסמת, שהשנה יהיה שינוי בהתייחסות אליה.

יואל שדה: אני מציג שקף רביעי: אירוע מירון יתקיים ביום 29 באפריל, יש לו אופי דתי-חברתי והמקום משמש מקום עלייה לרגל לאישי ציבור.

יואל שדה: זוהי נקודה שיש להביא בחשבון: מה יקרה אם ראש הממשלה או שר יגיע?

יואל שדה: הדבר יוצר בעיות אבטחה.

יואל שדה: תשתיות המקום מיושנות ואינן עומדות בנטל – וזאת אקסיומת עבודה שהשפיעה על התכנון כולו, שהחל לפני כמה חודשים.

יואל שדה: יגיעו אלפי אנשים למקום, זה ברור לחלוטין.

יואל שדה: קצב האירועים הביטחוניים גדול במיוחד, אינני יודע עד כמה הנוכחים כאן חווים את מה שמתרחש אצלנו בצפון.

יואל שדה: באזור קריית שמונה יש נפילות של קטיושות בשבועיים האחרונים.

יואל שדה: המקום הזה הוא בטווח קטיושות.

יואל שדה: זהו תרחיש שצריך להביא בחשבון, נוסף על כל תרחיש ביטחוני אחר: רכב של מתאבד, מחבל מתאבד וכו'.

יואל שדה: בשקף החמישי אני מציג את הלקחים העיקריים מאירועי מירון בשנת 2001.

יואל שדה: תחום התנועה בעייתי, הוא מושפע מכל רחבי הארץ.

יואל שדה: אני מזכיר את האוטובוס שהתהפך בקריית יקנעם אז, בשל נהיגה לא זהירה של נהג, וגרם שיבוש.

יואל שדה: מבחינתנו הנושא הזה קובע את הצלחת המבצע.

יואל שדה: הוא ישפיע רבות.

יואל שדה: הדבר מחייב מבחינתנו שינוי גישה רדיקלי, וכך התייחסנו לדברים.

יואל שדה: ריכוזי הקהל הגדולים מחייבים אותנו להתייחס התייחסות ספציפית לנושא הסדר הציבורי.

יואל שדה: נערכנו לכך בהתאם, בכל הנוגע לשעות העבודה וחלוקת המטלות.

יואל שדה: אדון בכך בהמשך, בשקף מפורט יותר.

יואל שדה: יש להתמודד עם תופעות של רוכלות.

יואל שדה: סדר ציבורי מחייב טיפול פרטני: כלומר, על אנשי המשטרה להיות נוכחים במקום זמן רב לפני תחילת האירוע.

יואל שדה: לא ייתכן שאנחנו נגיע למקום בבוקר.

יואל שדה: כבר היום יש באתר אזורים שנסגרו ונקבעו, כדי לחסוך בעיות.

יואל שדה: אני עובר לשקף השישי: הצרכים בתחום התשתיות והבטיחות הובילו לשכירתו של מהנדס תנועה, בעזרת הרשות המקומית.

יואל שדה: אנחנו עובדים עמו ומתכננים את הדברים.

יואל שדה: הקמנו מפקדות משימתיות לכל תחום.

יואל שדה: לקחי המבצע הקודם הובילו לשינוי שיטת העבודה: כל מה שקשור לממשק האזרחי ולממשק המשטרתי שונה לחלוטין.

יואל שדה: את ההיערכות התחלנו לפני כארבעה חודשים.

יואל שדה: לוח הזמנים הצטמצם כתוצאה מאילוצים ביורוקרטיים, אבל כבר אז התחלנו לדון בדברים ולהגדיר מה אנחנו רוצים לראות.

יואל שדה: אני עובר לשקף הבא: המבצע בנוי מארבע מפקדות עיקריות: פיקוד – מפקד המרחב, מפקדה משימתית לתחום הלוגיסטיקה, מפקדה משימתית לתחום התעבורה ומשטרת התנועה הארצית.

יואל שדה: תחום התעבורה הוא התחום המסובך ביותר, ולכן במפקדה זו נבנתה מערכת שלמה, כדי לתת פתרון לבעיות: תחום התנועה שודרג, ויפקדו עליו שני מפקדים ברמת סגן ניצב; נעשתה חלוקה לארבעה חניונים: פרוד, עין עוזים, ספסופה וחניון אח"מים; וכן יהיה כוח בתוך המעגל – אחר כך הדברים יתבהרו.

יואל שדה: בכל נקודת זמן חשוב לדעת מה נעשה בכל אחד מהמעגלים.

יואל שדה: צריך לדעת, למשל, על 50 אוטובוסים שיוצאים מבני-ברק בשעה מסוימת.

יואל שדה: ההדלקה היא לא השיא היחיד במבצע.

יואל שדה: לכן הוחלט שמיום 29 באפריל בשעה 07:00 המערכים עובדים, והם ממשיכים לעבוד עד יום 30 באפריל בשעה 22:00.

יואל שדה: ברור שההדלקה היא שיא, ושבלילה מגיעים עוד הרבה אנשים, ושלמחרת בבוקר יגיעו עוד.

יואל שדה: אין לנו כוונה לעזוב את המקום בשעה 14:00, אלא להישאר שם עד 22:00.

יואל שדה: בשנה שעברה בוצעו ספירות תנועה על בסיס המעגל הפנימי.

יואל שדה: כך התברר מה נכנס לתוך מעגל התנועה, לתוך אירוע מירון.

יואל שדה: מכיוון פרוד הגיעו 12,000 כלי רכב בערך, מספסופה הגיעו כ-6,000

יואל שדה: מכוניות ומצפת הגיעו כ-8,000 מכוניות.

יואל שדה: זה מה שנכנס לתוך המעגל, לא כולל את כל מי שחונים בחניונים מסביב.

משה גפני: וחס וחלילה יש אירוע ביטחוני והכביש נחסם?

יואל שדה: מייד אתן את הפתרון לכך.

יואל שדה: אגב, בשקף זה אפשר להתחיל להבין את לכמויות השוטרים.

יואל שדה: יהיו למעלה מ-2,000 שוטרים, כך לפי התכנון הראשוני שלנו.

יואל שדה: במפקדה המשימתית של תחום האבטחה: מג"ב לקחו על עצמם את התכנית.

יואל שדה: הם מקבלים זאת כפיקוד בתוך המפקדה הכללית שלנו, ואחראים גם על תכנית פינוי.

יואל שדה: צריך להביא בחשבון פינוי בעקבות כל מיני תרחישים: פיגוע פח"ע, נפילת קטיושות, או ידיעה על מחבל מתאבד בדרך.

יואל שדה: חוץ ממפקדה זו יש מפקדה משימתית בתחום הסדר הציבורי.

יואל שדה: הכול שודרג למעלה, כוונתי לדרגת הקצינים ומספרי השוטרים.

יואל שדה: מבחינתנו הסדר הציבורי כולל פיקוח על האוהלים, על הרוכלות ועוד.

יואל שדה: השנה אנחנו מייחסים חשיבות לפן הדתי, והולכים יד ביד עם הגורמים הדתיים.

יואל שדה: הכנסנו גם את הרבנות המשטרתית לתמונה, כיועצים, כדי שלא נשגה בדבר, חס ושלום.

יואל שדה: אני עובר לדון בשיקולים שלנו לקביעת התכנית האופרטיווית.

משה גפני: מדוע משרד הביטחון אמר שכל הסמכות בידי המשטרה?

משה גפני: לפי המתואר כאן גם הם חלק מהעניין.

אורי אריאל: המילה "מח"ט" בשקף מתייחסת למח"ט מג"ב.

אורי אריאל: אין למשטרה עם מי לחלוק את האחריות לעניין.

לוי שרגא: מג"ב כפופים לנו תמיד.

לוי שרגא: חלקנו עמם תפקידים.

לוי שרגא: בשגרה, אם יש פיגוע, יש חלוקת עבודה בינינו בזירת האירוע, וכך גם כאן.

יואל שדה: אני מבקש להבהיר שיש גם ממשק צבאי, כי האוגדה ממוקמת לא רחוק.

יואל שדה: אם יש אירוע, גם הם יכולים לסייע.

יואל שדה: השנה האירוע מתרחש בתוך קצב אירועים גדול במיוחד, מה שמחייב התייחסות נוספת לתחום האבטחה והחבלה.

יואל שדה: תחום החבלה כלול בתחום האבטחה.

יואל שדה: אתר מירון נמצא בתוך שטח שעלולות ליפול בו קטיושות, ולכן יש חובה להכין תכנית פינוי.

יואל שדה: מפקדת האבטחה הציגה לפנינו את הפרטים הקטנים בנושא זה: הימצאות שוטר בכל מחסום, איסוף ופינוי.

יואל שדה: לעניין אבטחת החוגגים באוהלים ובצירים לכיוון קבר רבי שמעון בר יוחאי – נושא זה יעלה גם בתחום התנועה: ננסה להפריד בפועל, באופן נוקשה מאוד, בין הולכי רגל לתנועת כלי רכב.

יואל שדה: אם הם יהיו יחד, יהיו פקקי תנועה.

יואל שדה: אתייחס לכך בהמשך.

משה גפני: כמה זמן עוד נדרש למצגת?

משה גפני: אני מבקש להתמקד בדברים שחשובים לנו.

יואל שדה: יידרשו לי עוד שבע או עשר דקות.

יואל שדה: אני מציג את הכול.

יואל שדה: הצוותים שלנו יפעלו בתחום האבטחה, כולל צוותי ימ"מ ואחרים.

יואל שדה: תכנית הפינוי בשעת חירום היא עניין מסובך ומורכב.

יואל שדה: צריך לחשוב איך מפנים אלפני אנשים בו בזמן, ברגע נתון אחד, על צירי הגישה.

יואל שדה: זה יכול לקרות במהלך האירועים, או לקראת אירוע – ואז הפינוי סדור יותר.

יואל שדה: אנחנו נותנים דעתנו על הדברים.

יואל שדה: בתחום הסדר הציבורי אגע בכמה נקודות: צירי ההליכה הרגלית נקבעו ותוחמו.

משה גפני: סנ"צ שדה הסביר מה נעשה בעת אירוע חירום, אבל כעת עבר לנושא אחר.

משה גפני: אני רוצה לדעת באופן כללי כיצד הדברים יעבדו.

יואל שדה: גם מתחמי האוהלים רוכזו בנקודות מסוימות, ואנחנו שולטים עליהן.

יואל שדה: נקבעו צירי הליכה רגליים מסוימים, בכיוונים מסוימים.

יואל שדה: לא ניתן לדברים להתפזר בלי שליטה.

יואל שדה: תכנית התנועה נקבעה במקביל לכל התכניות האחרות, יחד עם מהנדס התנועה, כדי שהדברים יהיו מסודרים ובטוחים.

יואל שדה: אופי האירוע מחייב טיפול ברוכלות.

יואל שדה: בנושא זה אנחנו פועלים יד ביד עם המקומות הקדושים, משרד הדתות והמועצה המקומית.

יואל שדה: עניין זה הוא נקודת כשל ביטחונית.

יואל שדה: אם לא תהיה רוכלות, עוד יותר טוב מבחינתי.

יואל שדה: בכל מקרה נקבע היכן ימוקמו הדוכנים, אם יהיו, כדי שלא יגיעו לצירי התנועה.

יואל שדה: תחום הרישוי שייך גם הוא לסדר הציבורי.

יואל שדה: הוא קשור לנושאים הקטנים ביותר: כמה אנשים יהיו בהדלקה בזמן האירוע – גם לכך נדרשה חוות דעת של מהנדס בטיחות; מה משמעויות השילוט, תשתיות פיזיות, ניתוב, חסימות גדרות – הכול כדי להגיע למשהו שיהיה אפשר לשלוט בו.

יואל שדה: תחום התנועה הוא הבעייתי ביותר.

יואל שדה: הוא מושפע מכל הארץ.

יואל שדה: איכות השירות מושפעת גם היא מכל הארץ.

יואל שדה: מדובר גם בתנועה של כלי רכב וגם בתנועה ברגל.

יואל שדה: אם רוצים לשלוט במצב במתחם הקבר עצמו יש לצאת מנקודת הנחה שיש ליצור מעגל תנועה של הולכי רגל במקום, ללא התנגשות.

יואל שדה: לכן יש צורך בשילוט ובהכוונה.

משה גפני: במירון אין הרבה תושבים.

משה גפני: האנשים מגיעים ממרכז הארץ.

משה גפני: האם ידוע כמה אנשים יוצאים ממרכז הארץ בשעה נתונה לפי נתוני השנה הקודמת?

משה גפני: זה יוכל למנוע הגעה מרוכזת של כל כלי הרכב.

יואל שדה: ראשית, עד לרגע זה עוד לא קיבלנו מהחברות הציבוריות את מספר המזמינים.

יואל שדה: שנית, בתצלום האוויר שיוצג בקרוב מסומן מעגל תנועה בתוך האתר.

יואל שדה: השנה לא ייכנסו לאתר כלי רכב פרטיים.

יואל שדה: שלישית, כלי רכב פרטיים יגיעו לחניון האח"מים מכיוון אחד בלבד.

יואל שדה: על כל אלה יש להוסיף את הקשר שלנו עם משטרת התנועה הארצית.

יואל שדה: נקבעה בינינו דרך עבודה לקבלת מידע בזמן אמת.

יואל שדה: כלומר, אם חברת הסעות פרטית תצא ממרכז הארץ, סייר התנועה ידווח על כך כבר כשכלי הרכב באזור הרצליה.

יואל שדה: חיברנו את המעגלים.

יואל שדה: יהיה מידע, אבל כרגע איננו יודעים עדיין כמה אוטובוסים "אגד" יוציאו.

יואל שדה: יש ל"אגד" נציג בחפ"ק שלנו, וברגע שהדברים יהיו ידועים, אקבל את הנתונים.

משה גפני: אני פונה למנהל אגף התנועה של "אגד", יש לכם יכולת להתקשר עם המשטרה בנושא זה?

זאב סוננזון: יש נציג של המשטרה אצלנו, יש נציג שלנו אצלם, בזמן אמת.

זאב סוננזון: נדווח למשטרה על יציאה של אוטובוסים, ועל מספרם.

יואל שדה: כשהאפיפיור הגיע לישראל לפני שנתיים עבדנו בשיתוף פעולה עם "אגד".

יואל שדה: אם הדברים היו תלויים בי רק חברה אחת מכל הארץ הייתה עובדת בשטח.

יואל שדה: כך הייתה לי שליטה מלאה על הדברים.

יואל שדה: אבל אנחנו יודעים לשלוט בדברים.

זאב סוננזון: בשנה שעברה "אגד" הוציאה קרוב לאלף אוטובוסים.

אורי אריאל: הבעיה המרכזית תהיה הנהגים שעוקפים מימין ונתקעים.

אורי אריאל: אם המשטרה לא תפגין נוכחות משמעותית בכל הכבישים, כולל דו"חות וגררים – תהיה בעיה.

זאב סוננזון: רק בשנה שעברה נוצרה בעיה של פקקי תנועה.

זאב סוננזון: זה לא קרה בשנים עברו.

משה גפני: אבל השנה יש לדברים משנה חשיבות: אם הכשל של השנה שעברה יחזור על עצמו, חס וחלילה, תהיה בכך סכנה רבה יותר – מעבר לכך שאנשים יעמדו שעות בכבישים.

יואל שדה: בשקף שאני מציג אפשר לראות את ספירות התנועה של השנה שעברה ואת קריסת הציר.

יואל שדה: הגרף מתאר את רגע המשבר.

יואל שדה: כעת אציג תצלום אוויר של המקום, ואסביר את השיטה, ששונה במהותה מהשיטה שפעלה בשנה שעברה.

יואל שדה: אני מצביע על הכניסה למושב מירון, על העלייה מכיוון דרום, על ההגעה מכיוון צפת.

יואל שדה: השנה קבענו מעגל תנועה שמסתובב סביב הציר שמוצג כאן.

יואל שדה: לכאן לא נכנסים אלא כלי רכב משטרתיים ואוטובוסים בלבד, אפילו מיניבוסים או מכוניות סוואנה לא ייכנסו.

יואל שדה: אם בנקודת זמן מסוימת במרכז האירוע יהיה כאן רכב פרטי – הוא חשוד, ויקפצו עליו.

יואל שדה: הדברים שמוצגים כאן מחברים בין נושא הביטחון והתנועה.

יואל שדה: שנית, כלי הרכב שאמורים להגיע לחניון האח"מים – שנמצא מחוץ למושב מירון – יגיעו מכיוון ספסופה (כי הכניסה הראשונה למושב נחסמת על-ידינו).

יואל שדה: ההוראה תהיה ששום רכב פרטי, ולא משנה מי נוסע בו, לא יגיע משום מקום אחר, אלא משם.

יואל שדה: לא אסכים לראות כלי רכב פרטי בכביש שהוא ציר הפינוי הראשי לבתי החולים.

יואל שדה: איש לא יוכל לתת פתרון לאמבולנסים של מד"א – אלא במצב הזה.

יואל שדה: בתוך המעגל החד-סטרי במירון, יהיה היגיון תנועתי: אפשר להוריד את האנשים בחניונים בדרך, ולנוע עם הציר.

יואל שדה: הולכי הרגל יתקדמו במעגל תנועה, במעבר בטוח להולכי רגל.

יואל שדה: כמו כן יצרנו טרמינל להורדה.

יואל שדה: נוסעים בלי הפרעה, נכנסים לטרמינל, וממשיך הלאה.

יואל שדה: לשם הצניעות יצרנו גם טרמינל הורדה קטן שיאפשר הורדה בלי להתערבב.

יואל שדה: בתוך המעגל אפשר להוריד נוסעים ולחזור למטה, או לעין עוזים; או לצאת החוצה ולהגיע לחניה.

יואל שדה: יש אזורים בעייתיים והתייחסנו אליהם: ראשית, אין מקום לאוהלים על ציר הנסיעה.

יואל שדה: מגע בין אוטובוס להולכי רגל תוצאתו תאונה קטלנית.

יואל שדה: אני מצביע על המקומות שבהם יוקמו חפ"קים של המשטרה.

יואל שדה: זהו שטח מגודר.

יוסי שוינגר: צריך להסביר ליו"ר מאיפה מגיעים.

יוסי שוינגר: צריך לתאר את דרכי ההגעה.

יוסי שוינגר: איך מפנים מישהו שמגיע מצומת עמיעד, למשל?

יואל שדה: אחזור אחר כך למפה הראשית ואציג זאת.

משה גפני: מאיפה מגיעים המיניבוסים?

יואל שדה: מיניבוס הוא רכב פרטי ולא הסעה ציבורית.

יואל שדה: הוא יגיע לאן שהוא רוצה, אחד משלושת החניונים: חניון פרוד, עין עוזים, חניון ספסופה.

יואל שדה: אני חוזר ומבהיר שאוטובוס משמעו אוטובוס שיש בו 51 מקומות, או אוטובוסים שיש בהם 23 איש.

יואל שדה: סוואנה של 15 איש איננו הסעה ציבורית, ולא ייכנס למעגל התנועה.

יואל שדה: אם מעגל התנועה עובד היטב, הכול עובד היטב.

יואל שדה: אם יש אירוע ביטחוני, צירי התנועה פנויים לכניסת אמבולנסים ושיירות.

יואל שדה: צריך לקבוע צירי כניסה וצירי יציאה, כניסת צוותי חילוץ ועוד.

משה גפני: יש מנחת למסוקים?

אלי פרץ: בוודאי.

אלי פרץ: בספסופה.

אלי פרץ: זה טוב מבחינתנו.

אלי פרץ: יהיה אפשר להגיע למקום ולקבל פצועים.

משה גפני: שלא יהיו, כמובן.

יואל שדה: אני מצביע על חניון האח"מים החדש, שמחוץ למושב.

יואל שדה: יש לפניו שלושה מחסומים: בשלוש נקודות הגישה, מכל הכיוונים, האוטובוסים לא יעצרו וימשיכו בנסיעה, עד לאזור עצמו.

יואל שדה: המטרה היא להכניס מסה גדולה ככל האפשר במספר מועט ככל האפשר של כלי רכב.

יוסי שוינגר: אני חוזר לנושא האח"מים.

יוסי שוינגר: החניון הזה הוא הפתרון הטוב ביותר בנתונים הקיימים.

יוסי שוינגר: זהו חניון חדש, וקראנו שעזרו להניח שם אספלט.

קריאה: העלות הייתה 600,000 ש"ח.

יוסי שוינגר: אציג לסנ"צ שדה שאלות שנשלחו אליי, ואני מבקש לשמוע התייחסות להן.

יוסי שוינגר: אם מגיעה אישיות כלשהי לצומת עמיעד – מדוע לא יותר לה לנסוע במסלול האוטובוסים?

יוסי שוינגר: אני בטוח שסנ"צ שדה יתייחס לנושא.

אהרון מעתוק: צריך קודם להגדיר מיהו אח"מ.

אהרון מעתוק: זאת הבעיה.

אהרון מעתוק: כל אזרח ישראלי הוא אח"מ ומגיע לו ביטחון מלא.

אורי אריאל: ביטחון יהיה לכולם.

משה גפני: מר מעתוק העלה נקודה חשובה, ונדון בה.

משה גפני: בכל אירוע, ובוודאי באירוע כזה, צריך למצוא פתרון לשאלת האח"מים.

משה גפני: סנ"צ שדה אמר שיש בעיה בגישה, אני מבקש להבין זאת.

יצחק סבן: איך מגיעים לחניון?

משה גפני: למה אח"מ איננו יכול להגיע לחניון האוטובוסים?

משה גפני: מה היה הרציונל ביצירת עיקוף לחניון האח"מים?

משה גפני: הבנתי שבמתחם שתואר קודם יהיו רק אוטובוסים, והרציונל ברור.

משה גפני: אולם מדוע לא לאפשר גם לקבוצה של אנשים הגעה למקום, כדי למנוע עיקוף?

משה גפני: ומייד נדון בקבוצה המיוחדת הזאת.

משה גפני: זאת הייתה השאלה שנשאלה כאן.

יואל שדה: אני יכול לעשות כמו קודמיי, ולהיכנס לאותה מלכודת.

יואל שדה: אנחנו זקוקים לציר תנועה פנוי, והיכולת לשלוט בו נעוצה בהגעת מינימום של כלי רכב אליו.

יואל שדה: וזאת כדי שכולם יוכלו להיכנס פנימה.

יואל שדה: לכן לכביש יגיעו אוטובוסים בלבד.

יואל שדה: שנית, חניון האח"מים נמצא מחוץ למושב, כי גם המושב עצמו איננו צריך לסבול מכמות האנשים שבפנים.

יואל שדה: נעים פנימה מדרך בורמה, וההגעה לאתר תהיה עם "שאטלים" מסודרים, לא בתשלום.

אורי אריאל: רצוי לגבות תשלום.

אורי אריאל: כך יהיו פחות אנשים.

יואל שדה: על אישורי האח"מים נפיץ מפת התמצאות והגעה, כדי שהדברים יהיו ברורים.

יואל שדה: לא נוכל לאפשר לכל אחד להיכנס לצירי התנועה.

יואל שדה: אני מבהיר שתינתן מפת הגעה למקום, והיא תתאר צירי תנועה גדולים וברורים.

יואל שדה: למי שמגיע ממרכז הארץ ההבדל איננו משמעותי.

יואל שדה: ההפצה תהיה באמצעות מערכת שנקבעה: המקומות הקדושים, התקשורת ועוד.

יצחק סבן: איך מגיעים לחניון האח"מים?

יוסי שוינגר: מצומת עמיעד.

קריאה: ברגע שיודעים איך מגיעים לחניון האח"מים – נגמרות הבעיות?

אורי אריאל: אי-אפשר לדון בנושא זה שעה, יש עוד אנשים שיגיעו למירון.

משה גפני: אני מסכים.

לוי שרגא: באירוע מירון יש הרבה איזונים: ויתור ופשרה מצד גורמים שונים.

לוי שרגא: הראייה איננה ראייה תעבורתית, אלא ביטחונית, ואני מקווה שאין ויכוח בעניין זה.

לוי שרגא: שאם לא כן, נתחיל לדון בנושא הביטחוני.

לוי שרגא: באיזונים הללו אנחנו רוצים לתת לאח"מים את הכבוד הראוי להם.

לוי שרגא: מי אמר שצריך להגיע מצומת עמיעד?

לוי שרגא: אם מגיעים למירון ממזרח או ממערב, זה אותו דבר.

לוי שרגא: רוב האנשים אינם מכירים את הצפון, כי זוהי פריפריה, אבל אין קושי להגיע למירון מבחינת צירי התנועה.

לוי שרגא: בעצם דווקא הצירים המערביים שמובילים אח"מים יהיו פנויים יותר, כי מי שאינם אח"מים ונוסעים באוטובוסים יתנקזו לצירים המזרחיים, בלית ברירה.

לוי שרגא: לכן בפועל התנועה תהיה קלה יותר, כי הכבישים פנויים, ובסופו של דבר לא נפגע בנושא הביטחוני.

לוי שרגא: לגבי הפצת האישורים וההודעה כיצד להגיע לחניון האח"מים אני מבהיר שהאישורים מתואמים עם מנכ"ל המקומות הקדושים ומנכ"ל משרד הדתות.

לוי שרגא: כל האישורים הם בבקרה שלנו.

לוי שרגא: מי שכבר קיבל אישור אח"מ ידע כיצד להגיע.

לוי שרגא: ייתכן שתהיה תקלה, ומישהו יגיע לצומת עמיעד.

לוי שרגא: למפקדים יהיה שיקול דעת, והם יצטרכו להתמודד עם הנושא.

משה גפני: אני מודה לסנ"צ שדה על ההרצאה.

משה גפני: אני מבקש לשמוע פרטים על פינוי לשעת חירום.

משה גפני: אם סנ"צ שדה איננו יכול לפרט את הדברים כאן, נשמע אולי את הדברים אחר כך.

משה גפני: זה מה שמטריד אותי.

יואל שדה: זה מטריד גם אותנו.

יואל שדה: אתאר את המצב באופן עקרוני.

יואל שדה: כאמור, ביום ראשון בצהריים ייפגשו כל הגורמים למשחק מלחמה מדויק בנוגע לכל התרחישים.

יואל שדה: המטרה היא לשלב הכול: היפוך כיווני תנועה, חסימות העלייה למעלה, הוצאת אנשים בפיזור כלפי דרום וצפון, ותיעול התחבורה ציבורית כך שתיווצר "רכבת" שנכנסת ויוצאת – ו"אגד" תרגל זאת כמה פעמים עמנו.

יואל שדה: הנושא מורכב, והוא בנוי על תרגולת, שכבר נעשתה בכמה מקומות בעבר.

יואל שדה: היא עובדת, אולם היא בעייתית משום שאם יש פיגוע התאבדות במתחם הקבר, צריך גם לדאוג למד"א.

יואל שדה: אם כן יש ציר להולכי רגל, ציר פינוי וכניסה של מד"א ורכבי הצלה – כלומר, תהיה הפרדה בין שני משולשים.

יואל שדה: צירי העלייה המוכרים ישמשו צירי פינוי להולכי רגל.

יואל שדה: בדרך בורמה יפעלו רכבי ההצלה.

יואל שדה: כך ייווצר ממשק שמסוגל לפעול.

יואל שדה: כאמור, ייתכן שהתכנית תופעל לקראת אירוע, ואז המצב סדור יותר: הוקמה במקום גם מערכת כריזה חדשה בסיוע המועצה.

משה גפני: מדובר בהרבה אנשים בשטח מצומצם מאוד.

יואל שדה: נכון.

יואל שדה: מבחינתי יש להתייחס גם לאזור החניונים, אזור האוהלים בחורשה.

יואל שדה: גם אלה יעדים.

יואל שדה: גם טרמינל ההורדה הוא יעד.

יואל שדה: עשינו חלוקה פנימית ויש לנו תרחיש לכל אחת מהנקודות.

משה גפני: תודה.

משה גפני: אחר כך אבקש הבהרה לעניין האח"מים, מה הקריטריון לאח"מ במירון.

שרגא לוי: אין ספק שהמצב לא קל.

שרגא לוי: אם יתחיל ירי של קטיושות, ויהיה צורך לפנות את האתר – זה עניין אחד; אבל אם היה מחבל מתאבד במקום, ברור שהתרחיש קשה יותר.

שרגא לוי: אחת הסיבות שאנו מתייחסים לנושא התנועה למירון, היא סוגיית הפינוי.

שרגא לוי: הפינוי עובד על שיטת ההגעה.

שרגא לוי: יש לנו ניסיון מלפני שבועיים, כשהקטיושות נורו על אתר החרמון.

שרגא לוי: האתר היה פתוח והיו במקום למעלה מ-2,000 איש.

שרגא לוי: פינינו את האתר יחד עם הצבא.

שרגא לוי: הפינוי היה מוצלח.

שרגא לוי: אתר החרמון בעייתי הרבה יותר בשל מצב צירי התנועה והגמישות.

שרגא לוי: נכון שמספר האנשים שם היה מצומצם יותר, אולם לתכנית שכבר עמדה במבחן יש משמעות רבה יותר.

שרגא לוי: משחק המלחמה שנערוך בימים הקרובים בא כדי לפתור מראש כמה שיותר בעיות, ברמה הנמוכה ביותר.

שרגא לוי: חשוב שאנשים ידעו מה הציפיות מהגופים השונים.

שרגא לוי: כאמור, אנחנו מקימים מפקדה במקום ושם יהיו כל הגורמים שצריכים לתת תשובות במקרים שונים, גם באירועים שגרתיים וגם באירועים ביטחוניים או תעבורתיים וכו'.

חיים חמם: אני ממלא מקום מפקח כבאות ראשי.

חיים חמם: שירותי הכבאות ביקרו במירון לפני יומיים, ועשו שם ביקורת מניעת דלקות.

חיים חמם: הוגש דו"ח ויש צורך להשלים כמה דברים.

חיים חמם: הדו"ח בידי, ואני יכול להגישו לוועדה.

חיים חמם: לא אכנס לפרטים.

משה גפני: אתם מרוצים מהסידורים לכיבוי אש?

חיים תמם: נהיה מרוצים ברגע שההשלמות יבוצעו.

חיים תמם: מי שצריך להשלים את הדברים הוא מי שאחראי על המקום.

חיים תמם: הדו"ח הועבר למנהל המקום, הרב דרעי.

ישראל דרעי: העבודות הן באחריות ועד ההקדש הספרדי, באחריות מר שלמה שלוש.

ישראל דרעי: כל מתחם הקבר הוא באחריותו.

ישראל דרעי: הוא היה עם אנשי הכבאות בסיור, והוא אמור לבצע את העבודות.

משה גפני: אנשי כיבוי אש יודעים שהאחריות היא של ועד ההקדש הספרדי, מדוע המסמך הועבר לרב דרעי?

משה גפני: האזור בידי ועד ההקדשות הספרדי, אני יודע זאת עוד מהתקופה שהייתי במשרד הדתות.

חיים תמם: אבדוק זאת עם שירותי הכבאות.

חיים תמם: נעביר את המסמך לידיים הנכונות.

חיים תמם: אפרט את ההיערכות של שירותי הכבאות:

חיים תמם: ביום האירוע ניערך בשני צוותים: האחד באזור מתחם הקבר, שבו יהיו שני חמישה אנשים ורכב כיבוי.

חיים תמם: באזור החניון יהיה צוות נוסף, רכב כיבוי וצוות של שני אנשים.

חיים תמם: יהיו גם אנשים מקק"ל, אם תתפתח שרפה באזור היער.

חיים תמם: יהיה גיבוי נוסף של עוד שני כלי רכב בסביבה הקרובה.

חיים תמם: הם יגיעו למקום אם יהיה צורך בכך.

חיים תמם: במקרה של אירוע לא שגרתי, אנחנו משולבים בהיערכות.

חיים תמם: נציג של שירותי כיבוי אש ישתתף במשחק המלחמה ביום ראשון.

חיים תמם: אם יהיה פיגוע או אירוע דומה, חס וחלילה, שירותי הכבאות יטפלו בכיבוי ומסייעים.

אלי פרץ: אני מנהל מד"א באזור ירדן.

אלי פרץ: נגיע לאזור בכוח של 110 עובדים ומתנדבים, חובשי רפואת חירום, פרמדיקים, רופאים.

אלי פרץ: כן יהיו שם שמונה אמבולנסים רגילים, שתי ניידות טיפול נמרץ ושתי תחנות עזרה ראשונה.

אלי פרץ: נוסף על כך יהיו כוננים לטובת האירוע: חמישה אמבולנסים באזור גלבוע, חמישה אמבולנסים באזור אשר, ועוד אמבולנסים של הישובים באזור ירדן – מקריית שמונה עד טבריה – למקרה של אירוע רב נפגעים.

אלי פרץ: אם יהיה אירוע שכזה נפעיל את כל הכוחות והם יגיעו מייד למקום, בתיאום עם משטרת ישראל, כמובן.

אלי פרץ: נוסף על כך יש שני תאג"דים של אוגדה 91.

אלי פרץ: אחד מהם יקלוט נפגעים במנחת ספסופה.

אלי פרץ: אנחנו ערוכים להזמנת מסוקים, בתיאום עם המשטרה והצבא.

אלי פרץ: תאג"ד נוסף יצטרף לטיפול בנפגעים.

אלי פרץ: במקום האירוע יהיו בנקודת המשטרה שני רופאים ושני חובשים.

אלי פרץ: הם מטפלים בשוטרים בשגרה, אבל בחירום יצטרפו לטיפול באירוע גדול, אם יהיה צורך בכך.

אלי פרץ: נפרוס את הכוחות בחלק העליון – במרפאה הראשית, בחפ"ק שצמוד למקום ובקבר עצמו – שם יהיו ארבעה צוותים שמטפלים בחולים ובנפגעים ומפנים אותם למרפאה.

אלי פרץ: באירוע גדול כל הצוותים יסייעו.

אלי פרץ: למטה תהיה היערכות נוספת במשולש שנראה בשקפים.

אלי פרץ: המשטרה נערכת למטה, במשולש הכבישים, והשנה נהיה צמודים אליה.

אלי פרץ: בשנה שעברה היינו באזור קרוב, אבל לא בצמוד.

אלי פרץ: אנחנו מתואמים גם עם ארגונים אחרים, ארגוני הצלה וכו'.

אלי פרץ: אני פונה למשטרה, כי היא הגוף המפקד על האירוע: יש להכין מפה ושילוט, וכן שילוט פיזי בשטח, שיכוון את הצוותים לכיוונים מסוימים.

אלי פרץ: לפעמים שוטרים עומדים בצמתים ומודיעים על אירוע רגיל, חולה או נפגע.

אלי פרץ: יש צורך בשילוט מסודר, כולל שמות חניונים וכו' – כל מה שיסייע בהגעה ברגע של אירוע.

אלי פרץ: יש להכין תצ"א לכל כוחות החירום.

משה גפני: אני פונה לראש המועצה האזורית: השילוט הוא באחריות המשטרה או באחריות המועצה?

אהרון מעתוק: המועצה איננה נושאת בשום אחריות.

אהרון מעתוק: אני מודיע על כך קבל עם ועדה.

משה גפני: איש ציבור איננו רוצה לקחת סמכויות, הוא משאיר אותן בידי מישהו אחר?

אהרון מעתוק: לא, אני לא רוצה.

אהרון מעתוק: אני מעדיף לשבת בבית בשקט, זה יותר בריא לכולם.

אהרון מעתוק: אבל איננו מתחמקים ממאומה.

אהרון מעתוק: התכנית שהציג סנ"צ שדה הוכנה לאחר מחשבה רבה.

אהרון מעתוק: אנחנו, כגורם אזרחי, רואים בה מענה לאסון בלתי צפוי, חלילה.

אהרון מעתוק: לפי הנתונים שבידי המשטרה זוהי תכנית מצוינת שעשויה לפתור הרבה מהבעיות.

אהרון מעתוק: נכון שיש בעיה בהגדרת האח"מים.

אהרון מעתוק: כל אדם שני בישראל הוא אח"מ.

אהרון מעתוק: צריך שהמשטרה תקבל הנחיה ברורה מי רשאי לעבור במחסום.

יואל שדה: תהיה תווית.

אהרון מעתוק: בכל מקרה, זה לא נוגע לי.

אהרון מעתוק: אני אינני אח"מ.

אהרון מעתוק: בכוונתי לשבת עם סנ"צ שדה בחפ"ק עד למחרת ל"ג בעומר.

אהרון מעתוק: כולנו: המועצה, המועצה הדתית, המשטרה ומנהלת הרשב"י, הגשנו תכנית למשרדים הנוגעים בדבר כדי לקבל תקציב.

אהרון מעתוק: עלות הפרויקט מעל ארבעה מיליון ש"ח.

אהרון מעתוק: קיבלנו בסך הכול 2.5 מיליון ש"ח לצורך העניין.

אהרון מעתוק: אתמול מהנדס המועצה והמהנדס המתכנן נפגשו כדי לבדוק מה אפשר להוריד מהפרויקט, כדי שיהיה אפשר ליישם הלכה למעשה את הסכום הזה בלי שייגרם גירעון למועצה ובלי שהפרויקט יינזק.

אהרון מעתוק: לצערי אי-אפשר להוריד שום אלמנטים ממה שהוצג כאן: צביעת הכבישים, התמרור, השילוט, הדרישות שמד"א דרשו כאן והכול – אי-אפשר להוריד אפילו מרכיב אחד.

אהרון מעתוק: למועצה אין הכנסות מהאירוע במירון.

אהרון מעתוק: הכסף שמתגלגל איננו מגיע אלינו.

אורי אריאל: הרשות איננה מרוויחה.

אורי אריאל: המכולת במירון מרוויחה.

משה גפני: מה בנוגע לרישיונות לדוכנים?

אהרון מעתוק: איננו גובים דבר, אלא רק משקיעים.

אהרון מעתוק: יום אחרי ל"ג בעומר אנחנו מפנים 600-700 טון זבל שעם ישראל השאיר במקום.

אהרון מעתוק: אנחנו קוברים בכל המקומות, על חשבוננו.

ישראל דרעי: צריך להדגיש שפינוי האשפה ממתחם הקבר נעשה על-ידי המקומות הקדושים.

אהרון מעתוק: אני לא מדבר על זה.

אהרון מעתוק: אין על כך ויכוח.

משה גפני: האם המועצה האזורית, הרשות השלטונית שמופקדת על המקום – והתגלגלה לידה זכות גדולה שרב שמעון בר יוחאי קבור שם – נותנת רישיונות וגובה אגרות, או שהיא איננה מעורבת?

אהרון מעתוק: למועצה האזורית מירון יש הזכות שקבר רבי שמעון בר יוחאי בתוכה, אבל זה לא כסף.

אהרון מעתוק: אני לא יודע מה מקבל ועד מירון, הם גובים כסף בעבור מגרשי החניה.

משה גפני: מייד נשאל על כך את מר ישראל מדמון.

משה גפני: פעמים רבות יש לקחת בחשבון את ההכנסות.

משה גפני: האם נכנס כסף?

משה גפני: ייתכן שהוא מגיע לגורמים אחרים, ולא למועצה האזורית.

אהרון מעתוק: לנו אין שום שייכות כספית לעניין.

אהרון מעתוק: בעבר עשינו דוכנים והמועצה הרוויחה מזה 20,000-30,000 ש"ח בשנה.

אהרון מעתוק: מזה לא התעשרנו ולא הפסדנו.

אהרון מעתוק: היום, כדי ליישם את התכנית שהציג כאן סנ"צ שדה אנחנו זקוקים בדחיפות ללמעלה מחצי מיליון ש"ח, עכשיו.

אהרון מעתוק: בלי זה לא נוכל לבצע עבודה במקום.

אהרון מעתוק: בינתיים מושב מירון מתנגד לפתיחת דרך בורמה.

יוסי שוינגר: העניין הזה סודר.

אהרון מעתוק: גם שלשום אמרו שזה סודר.

יואל שדה: זה סודר הבוקר.

שבתאי ברוקשפן: לדרך מחניון האח"מים עד דרך בורמה משרד השיכון נתן 600,000 ש"ח.

אהרון מעתוק: הסכום הזה לא ייכנס לפרויקט מירון עכשיו.

אהרון מעתוק: זהו פרויקט נפרד, שדובר עליו בשנה שעברה.

אהרון מעתוק: הוא נעשה בלי קשר למה שקורה במירון.

אהרון מעתוק: אני מדבר על הצרכים בעקבות ההיערכות שהמשטרה הציגה.

אהרון מעתוק: אתמול הודיעו לי שבמושב מירון מתנגדים למעבר בדרך בורמה, כי חלק ממנה עובר במושב.

אהרון מעתוק: אם הדברים סודרו, מחר הקבלן יתחיל לעבוד.

ששון מדמון: היום אני יכול לומר שמגיע לסנ"צ שדה יישר כוח גדול על ההיענות לבקשות במושב מירון.

ששון מדמון: לכן אנחנו נותנים היום אישור לראש המועצה לסלול את הדרך במקום, בשמחה ובששון.

משה גפני: טוב שהפגשתי בין הצדדים.

ששון מדמון: את האישור הסופי קיבלתי מסנ"צ שדה לפני שנכנסנו לדיון כאן.

אהרון מעתוק: אני מבקש להדגיש: אין לנו כסף.

אהרון מעתוק: חסרים 700,000 ש"ח להשלים את הדרישות של סנ"צ שדה.

אהרון מעתוק: הכסף צריך להגיע מכל המשרדים: הדתות, השיכון, התיירות, התחבורה – כל משרד שיש בו כסף לתשתיות שהוא יכול לתת – נקבל זאת ברצון רב.

אורי אריאל: זה לא עובד כך.

אורי אריאל: לכל משרד יש סעיפים.

אורי אריאל: משרד התיירות לא יכול לעשות תמרור.

אהרון מעתוק: אני מבהיר שקיבלנו 2.5 מיליון ש"ח לביצוע עבודות, למעט תמרור – בזה מע"צ מסייע, וזה מעבר למסגרת.

אהרון מעתוק: אחרי שהדברים סוכמו עם סנ"צ שדה ועם משרד הדתות, קיבלתי פרוטוקול מישיבה והתברר שהוכנסו עוד חצי מיליון ש"ח שאין להם כיסוי תקציבי.

אהרון מעתוק: זה הגיע ממשרד הדתות.

אהרון מעתוק: שר הדתות שהאבטחה בקבר רבי שמעון בר יוחאי, שעולה 350,000 ש"ח, תיכלל בתוך הסכום הכולל של 2.5 מיליון ש"ח.

אהרון מעתוק: רוצים שהתאורה במגרש האח"מים תגיע אף היא מהתקציב הזה – למרות שזה לא היה בתכנית הפעולה הראשונית שהוגשה.

אהרון מעתוק: גם הפרסום בתקשורת איננו נכלל בתכנית שהגשנו.

אהרון מעתוק: אלה תכניות שמעבר למה שנקבע, אך הן אינן מתוקצבות.

אהרון מעתוק: זאת הבעיה.

יוסי שוינגר: יש לי תשובות ברורות בעניין, כולל סעיפים.

יוסי שוינגר: ראשית, יש כסף.

יוסי שוינגר: קיבלנו הערכה מהמשטרה שהכול יעלה 845,000 ש"ח.

יוסי שוינגר: המסמכים ברשותי.

יוסי שוינגר: אחרי כן הסכום הגיע למיליון, למיליון וחצי, וכעת אני שומע גם על ארבעה מיליון.

יוסי שוינגר: מזל של"ג בעומר מתקיים בעוד כשבועיים, שאם לא כן הסכומים היו עולים עוד.

יוסי שוינגר: יש תקציב לדברים הדחופים ביותר שיש לבצע, במסגרת הסכום של 2.5 מיליון ש"ח.

יוסי שוינגר: אבטחה ופרסום – כל אלה נכללים בתקציב זה.

יוסי שוינגר: דנתי בנושא עם הרב מרדכי הלפרין, שעדיין לא הגיע לדיון, ועם גורמים נוספים.

קריאה: הרב הלפרין מאחר בשל תאונת דרכים בכביש לירושלים.

יוסי שוינגר: ישבנו עמו ועם סנ"צ שדה במירון יום שלם.

יוסי שוינגר: כל הסעיפים הועלו.

יוסי שוינגר: אני שמח שאנחנו מעדכנים כעת את ראש המועצה.

אהרון מעתוק: לא מעדכנים אותי.

אהרון מעתוק: מר שוינגר ישב עם הגורמים הלא-נכונים.

אהרון מעתוק: צריך לדון בנושא עם מהנדס המועצה ולהסביר לו מה צריך להוריד מסעיפי הביצוע השונים כדי שיהיה מקום לדברים האחרים.

אהרון מעתוק: אני מבהיר שהתקציב איננו חלק מהחלטת ממשלה אלא תקציב נפרד.

מרדכי הלפרין: בשלב זה אני מצטרף לדיון.

מרדכי הלפרין: התעכבתי בשל תאונת דרכים, וגם עיכבו אותי בכניסה לכנסת.

מרדכי הלפרין: אני מנהל מנהלת הרשב"י.

מרדכי הלפרין: העלות, נכון לרגע זה, היא 3.1 מיליון ש"ח.

משה גפני: הסכום הזה כולל תאורה ואבטחה?

משה גפני: כולל פרסום?

משה גפני: על סמך מה הרב הלפרין נקב בסכום הזה?

מרדכי הלפרין: יש תקציבים מפורטים.

מרדכי הלפרין: ברגע זה יש 2.5 מיליון ש"ח.

אהרון מעתוק: אני אמרתי שחסרים 700,000 ש"ח – אבל אני מוכן לוותר על 100,000 ₪ כדי הסכום הסופי יהיה מה שנקב הרב הלפרין .

משה גפני: מי צריך להעביר את הסכום הזה?

משה גפני: באילו פרויקטים חסר כסף?

משה גפני: כיצד נוצר הפער?

מרדכי הלפרין: האבטחה "קפצה" מ-100,000 ש"ח ל-330,000 ש"ח.

מרדכי הלפרין: ההערכה בעצם נקבה בסכום של 3.3 מיליון ש"ח.

מרדכי הלפרין: אחר כך צומצמו 200,000 ש"ח.

מרדכי הלפרין: מתוך הסך של 3.1 מיליון ש"ח, 2.6 מיליון ש"ח הם בגין מה שהכין מהנדס התשתיות.

מרדכי הלפרין: כל מה שאיננו קשור לתשתיות ממש: פרסום, אבטחה, חשמל – שמשום מה לא נכלל שם – כל אלה מעבר לסכום שבתכניות המפורטות של המהנדס.

משה גפני: המועצה האזורית, המועצה הדתית, מנהלת הרשב"י, ועד המושב – כולם מתואמים?

משה גפני: לדעתי לא.

משה גפני: לפני הרב הלפרין דיבר ראש המועצה האזורית, הוא הסמכות השלטונית הבכירה ביותר, וטען שהעלות היא יותר מארבעה מיליון ש"ח.

משה גפני: הוא טען גם שהאבטחה והפרסום אינם נכללים בסכום.

מרדכי הלפרין: יש נושא שמכוסה לדעתי בתקציב אחר, ולא הזכרתי אותו:

מרדכי הלפרין: כוונתי ל-600,000 ש"ח שמעבר לסכום של 3.1 מיליון ש"ח.

מרדכי הלפרין: התקציב הזה הושג בהשתדלותו של סגן השר הרב פרוש.

מרדכי הלפרין: בנושא זה כבר יצא מכרז, ויש כבר קבלן שעובד, ולכן זה לא נכלל בתקציב.

משה גפני: זה כבר נאמר.

משה גפני: אנחנו מברכים את הרב פרוש, אבל את זה אנחנו כבר יודעים.

משה גפני: אני מדבר על התקציב להיערכות.

מרדכי הלפרין: אנחנו מתואמים לחלוטין.

אהרון מעתוק: אמרתי: חסרים 600,000-700,000 ש"ח.

אהרון מעתוק: אם הכסף יהיה, נגיע ל-3.2 או ל-3.1 מיליון ש"ח.

משה גפני: יש למנהלת הרשב"י הכנסות מהאירוע?

מרדכי הלפרין: שום הכנסה.

ששון מדמון: הוועד המקומי עדיין איננו יודע על רווח.

ששון מדמון: רק עכשיו הדברים נפתרו.

ששון מדמון: אני כבר מודיע שכ-300 אישורים התבקשו על-ידי חברי היישוב עצמו.

ששון מדמון: יש לנו "צימרים".

ששון מדמון: יש לי בנים שמשרתים בצבא ורוצים להגיע עם המכונית שלהם, שאיננה רשומה במושב.

ששון מדמון: זו זכותם.

ששון מדמון: הם זקוקים לאישור.

ששון מדמון: אני מבהיר שאנחנו נותנים אישורי כניסה למקום.

ששון מדמון: אשמח אם לא יימכר שום אישור.

ששון מדמון: אפשר לקנות אישורים במושב.

ששון מדמון: אני מוכן לפנות לרב שוינגר, ולבקש שהוא יטפל בדברים שנהרסים אצלנו בכל שנה.

ששון מדמון: יש הרס ולכלוך ועוד דברים.

ששון מדמון: אני מוכן שהם יטפלו בזה.

ששון מדמון: בבקשה.

ששון מדמון: אנחנו אמורים למכור כ-200 אישורים.

ששון מדמון: בשנה שעברה מכרנו את האישורים במחיר של 70 ש"ח.

ששון מדמון: רק השמירה עולה לנו 25,000 ש"ח לערך.

יוסי שוינגר: לא צריך שמירה.

יוסי שוינגר: המשטרה הודיעה שהיא מוותרת על השמירה של המושב.

ששון מדמון: צריך גם לנקות וליישר השטח ועוד.

ששון מדמון: ביקשנו את הדברים.

ששון מדמון: הרב שוינגר אמר במפורש באחת הישיבות: אולי ניתן למירון כ-75,000 ש"ח?

יוסי שוינגר: אני אמרתי זאת?

יוסי שוינגר: מר מדמון לא היה בדיון, רק סיפרו לו על זה.

ששון מדמון: אם לא נאמר, אני מתנצל.

ששון מדמון: מבחינה ביטחונית אשמח שאף לא אחד ייכנס לשטח.

ששון מדמון: אולי גם נסגור את מירון?

משה גפני: אין הצעה כזאת.

משה גפני: הרב שוינגר יוכל להגיב לדברים אחר כך.

שמואל רבינוביץ': ראשית, כמו שנאמר כאן, אי-אפשר לדחות את אירועי ל"ג בעומר.

שמואל רבינוביץ': הפרסומים של הבוקר, כאילו יש כוונה להגביל את האפשרויות להגיע למירון, יוכחשו על-ידי כל היושבים כאן.

שמואל רבינוביץ': האירוע פתוח לכל מי שרוצה לבוא למקום ולהתפלל.

שמואל רבינוביץ': הרב שמעון בר יוחאי חי בתקופה קשה לעם ישראל, לא פחות מהתקופה שלנו.

שמואל רבינוביץ': נאמר עליו שכדאי לסמוך עליו בשעת הדחק.

שמואל רבינוביץ': אולם יש לבדוק כיצד אפשר להקל על הציבור להגיע למקום, ולזכור שזהו אירוע דתי.

שמואל רבינוביץ': בשנים האחרונות יותר אנשים מגיעים למקום לתפילה בלבד, ולא לאירועים חברתיים.

שמואל רבינוביץ': יש פחות אוהלים ויותר אנשים שמגיעים לתפילה.

שמואל רבינוביץ': צריך לאפשר לציבור הזה להרגיש שהוא נמצא במקום קדוש ולא באירוע חברתי.

שמואל רבינוביץ': אם בשל הצרכים הביטחוניים יש לבצע צמצומים – הצמצומים צריכים להיות בנושא החברתי.

שמואל רבינוביץ': יש לאפשר שמירה על צניעות ועל גישה דתית.

שמואל רבינוביץ': הדברים מפונים למשטרה.

אורי אריאל: האם זו משטרת הצניעות?

שמואל רבינוביץ': אני פונה גם אלינו, למשרד הדתות.

שמואל רבינוביץ': המשטרה מגבילה דרכים.

שמואל רבינוביץ': היא מאפשרת הפרדה רק באופן חלקי.

שמואל רבינוביץ': אינני יודע מה סוכם בסוף בעניין דרך ההפרדה.

שמואל רבינוביץ': אנחנו רוצים שהדברים יישארו כמו בשנה שעברה.

לוי שרגא: מה שהיה בשנה שעברה לא יהיה השנה בכל הנוגע לעלייה וירידה.

לוי שרגא: בביקור האחרון שלי במקום עלתה אפשרות, ואנחנו בודקים אותה, ליצור שביל עולים ושביל יורדים.

לוי שרגא: לא דיברנו על הפרדה בין גברים לנשים.

לוי שרגא: איש גם לא העלה את הנושא.

לוי שרגא: אם מישהו רוצה להעלות זאת – יש לכך משמעויות ומישהו יצטרך לתת עליהן את הדעת.

לוי שרגא: זוהי הוצאה כספית כי היא מחייבת צירים וקיום סדרנים.

משה גפני: הנושא לא עלה בעבר?

קריאה: הפתח לגברים ולנשים מחובר יחד.

קריאה: יש בעיה.

לוי שרגא: בכניסה למתחם הקבר יש חלוקה.

לוי שרגא: לפני הכניסה יש מוליכים.

שמואל רבינוביץ': גם על זה דיברתי.

יואב אברהם: הרחבה שלפני הכניסה איננה מסודרת.

יואב אברהם: לא התמקדו שם בפיתוח.

יואב אברהם: בצד השמאלי של הכביש יש מהמורות, יש קרוואנים ועוד.

יואב אברהם: לפני שנתיים הייתה שם גדר.

יואב אברהם: אפשר להכשיר את השטח, ליישר אותו, ולאפשר שטח נוסף.

שמואל רבינוביץ': מה שהיה בשנה שעברה מבחינת הכניסה לקבר צריך להימשך.

שמואל רבינוביץ': כן יש לאפשר גישה לרבנים ולהתחשב בהם ככל שניתן.

שמואל רבינוביץ': אסור שיקרה מצב שאנשים עמדו למטה ולא נתנו להם לעלות.

שמואל רבינוביץ': יש צורך בשיקול דעת, כמו שהוזכר.

משה גפני: פנו אליי בנושא השחיטה.

משה גפני: הטענה שהשנה אין מאפשרים שחיטה מאורגנת.

משה גפני: ייתכן שחלק מהנוכחים אינם יודעים במה מדובר.

משה גפני: מסתבר שאנשים שוחטים במקום אבל עוברים על איסורי דאורייתא – אני אינני יודע, כי לא הייתי באתר מעולם.

משה גפני: אמרו לי שהיו אנשים שבהתנדבות שחטו, והשחיטה הפכה להיות שחיטה כשרה.

משה גפני: אולם הודיעו שהשנה הדבר לא יתאפשר.

שמואל רבינוביץ': היה נהוג מקדמת דנא שאנשים עושים שחיטה לעילוי נשמתו של רבי שמעון בר יוחאי.

שמואל רבינוביץ': בעבר לא הייתה אפשרות לקנות בשר מוכן, ואנשים עשו זאת.

שמואל רבינוביץ': בשנה שעברה, בערב ל"ג בעומר ביקש הרב בקשי דורון, הרב הראשי לישראל, לבטל את הדבר – משום שיש היום אפשרויות אחרות.

שמואל רבינוביץ': אולם יש אנשים שנדרו נדר ואמרו שישחטו כבש, ולכן הם ביקשו שלא לקבוע כך בשנה שעברה.

שמואל רבינוביץ': מייד למחרת ל"ג בעומר הודיעו שבשנה הבאה לא תהיה שחיטה.

אורי אריאל: אבל מה עם אלה ששוב נדרו נדר?

יוסי שוינגר: תהיה תחנה של הפרת נדרים במקום.

שמואל רבינוביץ': השחיטה נעשית במקום שאיננו מוסדר.

שמואל רבינוביץ': זה נראה מאוד מאוד לא יפה ולא הגון.

שמואל רבינוביץ': זאת איננה משחטה מסודרת.

אורי אריאל: אם כן הוחלט שאין משחטות?

אורי אריאל: זה מקובל.

אהרון מעתוק: אין שחיטה.

שמואל רבינוביץ': זוהי בעיה דתית ולא ביטחונית.

משה גפני: הרב האזורי פנה אליי במכתב בנושא.

משה גפני: אנשים שוחטים במקום.

משה גפני: זאת עובדה, ואי-אפשר למנוע זאת מבחינה חוקית.

קריאה: התוצאה תהיה שישחטו באוהל.

קריאה: זה גרוע יותר.

משה גפני: נכון.

משה גפני: מאות אלפים מאמינים שזאת ההצלה שלהם, האם יאסרו זאת עליהם?

משה גפני: הם לא יודעים כיצד מנקרים חלב, ואת כל הפרטים, ויעברו על איסורים.

משה גפני: גם הרב במקום פנה אליי.

משה גפני: מה רוצים למנוע בזה?

משה גפני: אם רוצים למנוע מהאנשים לשחוט על-פי חוק, בבקשה.

משה גפני: אני תומך בכך.

משה גפני: אבל אם מאפשרים זאת ואין אפשרות חוקית למנוע שחיטה – זה עניין אחר.

משה גפני: אין אפשרות חוקית למנוע את השחיטה.

משה גפני: אני אינני סמכות הלכתית אבל אינני מסכים לכך.

משה גפני: נכשיל אנשים באיסורי דאורייתא.

משה גפני: אם יוחלט להציב שוטרים – יש כמובן שוטרים מיותרים – שתשמור שלא ישחטו, אני מסכים.

משה גפני: אם המשטרה ערוכה לכך, אני תומך.

לוי שרגא: יש פתרון חוקי: איסור שחיטה שחורה, ומשרד הבריאות הוא שמתקין את התקנות.

שמואל רבינוביץ': אבדוק את הדברים.

משה גפני: אני מבקש לשמוע את מע"צ.

גבריאל נלו: מע"צ, באמצעות משרד התחבורה, החליט להשתתף במימון הפרויקט בחצי מיליון ש"ח.

גבריאל נלו: כך סוכם בכל הישיבות הקודמות.

גבריאל נלו: הסכום יוקצה לשילוט, לתמרור ועוד.

מרדכי הלפרין: לעניות דעתי, וכך כתוב גם בפרוטוקולים, משרד התחבורה השתתף במימון אביזרי בטיחות.

מרדכי הלפרין: מע"צ קיבלו על עצמם את התמרור והשילוט מעבר לכך.

גבריאל נלו: זה מה שאני מנסה להסביר.

גבריאל נלו: אולם עד לרגע זה מע"צ לא קיבלה שום רשימה לתמרור ולשילוט.

גבריאל נלו: עלינו לייצר את השלטים.

גבריאל נלו: זה לא קשור לשלטים שהוזכרו קודם.

משה גפני: אי-אפשר להתנדב גם לנושא השילוט האחר, לכבוד רבי שמעון בר יוחאי?

גבריאל נלו: התחייבנו די.

גבריאל נלו: אני חוזר על דבריי: לא קיבלנו מהמתכנן רשימה כדי שנוכל לבחון במה אנחנו יכולים לסייע.

גבריאל נלו: דיברתי הבוקר עם המתכנן, והוא הבטיח לשלוח את החומר בפקס.

גבריאל נלו: הזמן קצר, ואינני יודע במה נוכל לסייע.

גבריאל נלו: אני יודע שהמתכנן פועל במקביל מול מפעלים פרטיים, להזמנה וייצור של שילוט.

גבריאל נלו: עדיין איננו יודעים מה המתכנן רוצה ממע"צ.

אהרון מעתוק: היום החומר יהיה במע"צ.

אהרון מעתוק: אלה נושאים שאנו מטפלים בהם במתואם עם מנהלת הרשב"י.

משה גפני: תודה.

משה גפני: לפני שהנוכחים הנוספים ימשיכו בדבריהם אני מבקש לדעת מיהו אח"מ ומי מחליט על כך?

יואל שדה: המשטרה מדפיסה.

יואל שדה: מי שקובע את החלוקה הם המקומות הקדושים.

יואל שדה: אנחנו קובעים את המכסה הכמותית.

יואל שדה: קבענו מכסה של 500 אישורים.

יוסי שוינגר: אולם אני מבקש להגיב לכל הדברים שעלו כאן.

יוסי שוינגר: אתייחס להכנות לאירוע, ליום האירוע ועוד.

יוסי שוינגר: לעניין האתר עצמו: בטיחות, כיבוי אש וכו' – מר שלמה שלוש הוא שמטפל.

יוסי שוינגר: איננו יכולים להחליף אפילו נורה בלי רשות ועד ההקדש הספרדי.

יוסי שוינגר: הנושא בהתדיינות משפטית ויוכרע.

יוסי שוינגר: שנית, פונים אלינו בבקשות להקים מחיצה בדרך שמתחילת הכביש.

יוסי שוינגר: העלינו את הנושא ביום ראשון האחרון.

יוסי שוינגר: המשטרה היא מפקדת האירוע בפועל, בתוקף הנסיבות.

יוסי שוינגר: יש להבין שאיננו כול-יכולים.

יוסי שוינגר: ברגע שהמשטרה מודיעה שהיא איננה מאפשרת את הדבר מסיבות ביטחוניות או בטיחותיות – איננו יכולים לפעול.

יוסי שוינגר: איננו יכולים לפעול שלא בתיאום עמם, ובהזדמנות זאת אני מברך על שיתוף הפעולה עם המשטרה.

יוסי שוינגר: בצוות במשטרה יש גם רב משטרתי מיוחד שיהיה אחראי, גם מבחינת המשטרה, על ההיבטים הדתיים, הרב אנשיל פרידמן.

יוסי שוינגר: אתייחס לטענות ועד היישוב מירון: אינני בר-פלוגתא של הוועד אלא משתדל לסייע.

יוסי שוינגר: אני שמח שהודו לי היום על מעשיי.

יוסי שוינגר: הציבור שלנו מגיע לכל הצימרים של המושב רק בזכות האתר.

יוסי שוינגר: הטענה שהמושב סובל וכו' – היא קצת מוגזמת.

יוסי שוינגר: זה נהנה וזה לא חסר.

משה גפני: מר מדמון מוכן לוותר על ההכנסות, ומבקש שהרב שוינגר ייקח על עצמו את הטיפול במקום.

יוסי שוינגר: אם כן, שום יהודי לא יגיע לצימרים של המושב.

יוסי שוינגר: האנשים מתנים הגעתם בקבלת רישיונות.

יוסי שוינגר: אם נשכור את מושב מירון, כמו שהמושב מציע, הצימרים יהיו ריקים.

יוסי שוינגר: אנשים מתנים את הגעתם ברישיון.

יוסי שוינגר: אנחנו שמחים לסייע בפרנסת המושב.

יוסי שוינגר: עמדנו לימין הוועד כל הזמן.

יוסי שוינגר: המשטרה כבר הודיעה שהיא איננה זקוקה לשמירה של המושב, ואין מקום להגיד זאת כעת.

משה גפני: העניין מוצה.

משה גפני: מה בעניין האח"מים?

יוסי שוינגר: הקריטריונים לאח"מים הם כמו הקריטריונים לגבי הכותל המערבי, כך נקבע עוד בטרם נכנסתי לתפקידי.

יוסי שוינגר: הפרמטרים ברורים: אדמו"רים, ראשי ישיבות, ראשי ערים, דיינים, ח"כים, סגני שרים, שרים וכו'.

יוסי שוינגר: יש קריטריונים ברורים.

יוסי שוינגר: מתכנסת ועדה של המקומות הקדושים – שאני רק קול אחד בה, וחברים בה הרב גרוסמן, הרב אנשיל פרידמן, הרב ישראל דרעי ועוד – שבודקת את כל הבקשות.

יוסי שוינגר: עד היום הגיעו מאות בקשות.

יוסי שוינגר: אתמול קיבלתי פנייה מהעוזר של הנהג של אדמו"ר בבקשה לקבל אישור אח"מ.

יוסי שוינגר: הטענה היא שתמיד יש להם תקלה בדרך בורמה, והם מבקשים רישיון גם לרכב המחלץ.

יוסי שוינגר: להערכתי זה לא יעמוד בקריטריונים והאדמו"ר הגדול ישמש מופת לאחרים ולא יקבל אישור.

יוסי שוינגר: אינני יודע כמה אישורים ניתנו בשעה שעברה.

ישראל דרעי: בשנה שעברה קיבלנו 800 אישורים והנפקנו 630 אישורים.

ישראל דרעי: לא היה אדם מישראל שביקש אישור ולא קיבל, כוונתי לאח"מים שעברו ועדה.

ישראל דרעי: מי שעמד בקריטריונים קיבל אישור.

יוסי שוינגר: לא היו אנשים שנפגעו.

משה גפני: כיצד אפשר לפתור את בעיית האנשים שמחלקים אישורי אח"מים?

משה גפני: ראיתי זאת במו עיניי.

משה גפני: אנשים שאינם קשורים למערכת חילקו אישורים.

משה גפני: סנ"צ שדה טען שאחת הבעיות היא שחולקו אישורי אח"מים.

יואל שדה: השנה ננפיק כ-500 אישורים.

יואל שדה: על האישור הזה תהיה תווית בצבע מסוים, כדי למנוע זיופים וכדי שלא יספסרו באישורים.

יואל שדה: אנחנו מכירים את התופעות.

ישראל דרעי: בשנה שעברה האישורים היו ממוספרים ומתויגים.

ישראל דרעי: אבל מייד כשהאישור הראשון מגיע לירושלים, מכונת הדפוס במאה שערים מתחילה לעבוד.

ישראל דרעי: בשנה שעברה זייפו כמויות אדירות של אישורים, לנו ולמשטרה אין שליטה על כך.

ישראל דרעי: לנו יש תיעוד מדויק של מתן האישורים.

יואל שדה: אנחנו מנסים למנוע את הזיוף הזה.

אורי אריאל: אני מציע שתהיה גם רשימה שמית.

אורי אריאל: מי שקיבל אישור איננו יכול להעבירו גם לבנו.

אורי אריאל: חייבת להיות התאמה בין הרשימה שאצל השוטר לבין התווית עם השם ולבין תעודת הזהות.

אורי אריאל: לא נעים לשמוע דיבורים על זיופים, אבל זה מה שיקרה.

יואל שדה: אפשר להוסיף זאת.

יואל שדה: תהיה רשימה במפלס העליון של דרך בורמה המפורסמת.

יואל שדה: אבל מכיוון שכלי הרכב יגיעו רק מספסופה, אפשר לעשות זאת גם שם.

משה גפני: אני מקבל את ההצעה.

משה גפני: יש רק בעיה אחת: איך מתגברים על כפילות באישורים?

משה גפני: המרכז הארצי למקומות הקדושים והמשטרה יכולים לאכוף זאת, אבל יש עוד גוף, שאיננו ממוסד, שנותן אישורים.

משה גפני: כוונתי לוועד של מירון.

אורי אריאל: גם הם ימסרו שמות.

אורי אריאל: המושב אומר שהוא נותן 200 אישורים.

ששון מדמון: על כל אישור יש שם.

ששון מדמון: סיכמנו זאת.

ששון מדמון: גם אנחנו נכתוב את מספר הרכב ומספר תעודת הזהות על האישורים.

אורי אריאל: למשטרה יהיו 700 אנשים ברשימה, במקום 500 איש.

יואל שדה: אני חוזר: האישור נלקח אחרי שמגיעים למחסום ומציגים אותו.

יוסי שוינגר: באנו בדברים עם כל תחנות הרדיו הדתיות, החוקיות והחוקיות יותר.

יוסי שוינגר: ביקשנו שהן ידווחו לציבור על ההיערכות.

יוסי שוינגר: יהיו גם פרסומים בעיתונות.

נתן קרליבך: ראשית אני מבקש להשתמש במפה שהציג סנ"צ שדה.

נתן קרליבך: לאתר הקודש במירון יש הרבה צרכים: תפילה, הדלקה, תזמורת, הגעה, ביטחון ועוד.

נתן קרליבך: הכול חשוב.

נתן קרליבך: אבי, הרב מאיר קרליבך, וכן הרב פרלמוטר מפעילים "הכנסת אורחים" – כך היה נהוג עוד בעבר.

נתן קרליבך: הרב אברהם גלנטי הוא זה שבנה את המבנה, לפני 450 שנה.

נתן קרליבך: אדם שאוכל אינו דומה לאדם שמתייבש בשמש כשהוא מתפלל.

נתן קרליבך: זהו צורך חשוב.

נתן קרליבך: אנחנו נותנים סיוע בחינם, בהתנדבות, בכל יום ובכל שבת.

נתן קרליבך: מטרת הישיבה לכבודו של רשב"י.

נתן קרליבך: אני מציג על השקף את המבנה שלנו.

נתן קרליבך: יש כניסה לנשים וכניסה לגברים.

נתן קרליבך: זה מקום קטן מאוד.

נתן קרליבך: הוא התאים לצרכים של לפני 20-30 שנה.

נתן קרליבך: כיום יש התנקזות של אנשים, הם מגיעים מכמה מקומות.

נתן קרליבך: אנחנו נאלצים לחצות את חדר האוכל לשניים, כדי שלא להפלות את ציבור הנשים ועדיין לשמור על הפרדה.

נתן קרליבך: אין הרבה מקום לשבת.

נתן קרליבך: אנשים נכנסים ויוצאים כל הזמן.

נתן קרליבך: ראשית, אנחנו באמת מבקשים שיתאפשר לנו להרחיב את המקום בטווח הארוך.

נתן קרליבך: שנית, בטווח הקצר אנחנו מבקשים אפשרות לפרוק את הסחורה כיאות.

נתן קרליבך: אני מבהיר שיש רחבה לפני הישיבה, שם נעשית הפריקה.

נתן קרליבך: לפעמים המקום הזה מאוהל, כל מיני אנשים עושים שם אוהלים.

יוסי שוינגר: השנה אין אוהלים.

נתן קרליבך: אני מקווה.

נתן קרליבך: כמו כן אנחנו מבקשים שיתאפשר לנו להקים סככה בחוץ, כדי שיהיה חדר אוכל מקורה לנשים.

נתן קרליבך: אני חוזר לנושא העברת המזון: יש כמויות אדירות של מזון, כי כ-80,000 איש עוברים אצלנו בל"ג בעומר.

נתן קרליבך: אנחנו מבקשים שלמשאיות המזון יהיו אישורי מעבר.

נתן קרליבך: אינני יודע עם מי צריך לתאם זאת.

נתן קרליבך: בכל שנה, אחרי הישיבה בכנסת, יש בלגן ולא יודעים כלום.

נתן קרליבך: אני מבקש שמלבד זאת יאפשרו לרכב או שניים של הארגון שלנו לנסוע ולהיות נייד.

יואב אברהם: תכנית הממשלה 854 לגבי האתר לא התייחסה לל"ג בעומר.

יואב אברהם: כל הזמן דיברו על הפריפריה ולא על המרכז.

יואב אברהם: עיקר הבעיה במרכז.

יואב אברהם: למשל, בכניסה לאתר יש בעיה, כפי שפירטתי קודם.

יואב אברהם: עלות יישור השטח היא זעומה.

יואב אברהם: בשנה שעברה מישהו נפטר כתוצאה מהלחץ שם.

יואב אברהם: יודעים את זה במד"א.

יואב אברהם: צריך ליצור מצב שלגברים תהיה אפשרות להתפזר.

יואב אברהם: צריך בכניסה לאתר לפתוח עוד פתח, ולייחד את הצד השמאלי של הרחבה שלפני כן לגברים.

משה גפני: אני מציע שהדברים יועלו לפני המשטרה.

משה גפני: נשמע את ח"כ אריאל, ואחר כך אסכם את הישיבה.

אורי אריאל: ראשית הלקח שלי הוא שאת הישיבה הזאת יש לקיים חודשיים לפני המועד שהיא מתקיימת בו היום.

אורי אריאל: קשה לי לראות כיצד יישמו את כל הלקחים שהופקו כאן בזמן המועט שנותר עד ל"ג בעומר.

אורי אריאל: אני מציע גם לקבל את ההצעה שעלתה כאן ולקיים ישיבה אחרי ל"ג בעומר, שבה יסוכמו הלקחים.

אורי אריאל: צריך לעקוב אחר הדברים כל השנה.

אורי אריאל: שנית, אני מתרשם שהמשטרה נערכת לאירוע ברצינות.

אורי אריאל: אני מבין שלא יהיה בידוק לאנשים.

יואל שדה: אין אפשרות לעשות זאת.

יואל שדה: הנושא עלה.

לוי שרגא: לכן הגבלנו את האזור לאוטובוסים בלבד.

לוי שרגא: זוהי התמודדות עם נושא הבידוק.

לוי שרגא: מי שמגיע באוטובוס עבר את התהליך עוד בנקודת היציאה, וכן בחניה.

לוי שרגא: בקטע האחרון אין טעם לבדוק.

אורי אריאל: ברור לי.

אורי אריאל: המשטרה נותנת את התשובה טובה ביותר באפשרויות הקיימות.

אורי אריאל: אני מבקש להעיר שיהיו אנשים שיגיעו עם נשק פרטי, כך קורה בכל שנה והשנה יהיו פי עשרה.

אורי אריאל: גורמי הביטחון קוראים לאנשים, בצדק, לשאת נשק למקומות ציבוריים.

אורי אריאל: אין בכך בעיה למעט עניין אחד: אם יהיה אירוע, כולם ישלפו ויירו.

אורי אריאל: אנחנו מכירים את כוחותינו.

אורי אריאל: מצב כזה עלול, חס וחלילה, להיות מסוכן בהרבה מהפיגוע עצמו.

אורי אריאל: יש לתדרך את האנשים כדי שיבינו שהם לא יורים בשום מקרה, למעט מקרים קיצוניים, כפי שברור לכולם.

אורי אריאל: אני חוזר על ההערה שאמרתי במהלך הדיון: כולנו מכירים את התנהגות הנהגים הישראלים בכביש.

אורי אריאל: הפיקוח מותנה בכמות השוטרים, וברור שיש עוד אירועים בארץ שדורשים משטרה.

אורי אריאל: אולם אם לא יהיו שוטרים, לא יהיה סדר.

אורי אריאל: לעניין הפרסום אני מבקש לשאול את הרב שוינגר אם הפרסום יהיה גם בעיתונים.

אורי אריאל: זהו נושא חשוב.

יוסי שוינגר: יהיה פרסום בעיתונים, בעיתונות החרדית במיוחד.

אורי אריאל: אלה הנקודות העיקריות שרציתי להעלות.

אורי אריאל: אני מבקש להודות לכולם על מה שעשו ועל מה שייעשה.

משה גפני: תודה.

משה גפני: אני מבקש לסכם את הדיון, ואחר כך הדברים ינוסחו.

משה גפני: ראשית הוועדה רושמת לפניה את מה שנמסר כאן על-ידי המשטרה, משרד הדתות – המרכז הארצי למקומות הקדושים, המועצה האזורית, מד"א, מכבי אש, מע"צ, מנהלת הרשב"י, ועד מושב מירון – וכל הגופים.

משה גפני: הוועדה מקווה שההיערכות השנה, במיוחד בתקופה שאנו מצויים בה, אכן תהיה יעילה, ושהכשל שהיה בשנה שעברה לא יחזור.

משה גפני: וכמו משטרת ישראל מסרה: אין לחזור על הטעויות מהשנה הקודמת.

משה גפני: שנית, הוועדה מבקשת שיהיה תיאום רב יותר בין הגופים השונים: המועצה האזורית, מנהלת הרשב"י, ועד המושב.

משה גפני: לא נותר זמן רב עד ל"ג בעומר, והוועדה מבקשת שיהיה תיאום הדוק ורב יותר, כדי שלא ייווצר מצב שגורם אחד איננו יודע מה עושה גורם אחר.

משה גפני: מדובר באירוע גדול וחשוב מאוד.

משה גפני: בתקופה שכזאת צריך שהכול יהיה מוסדר.

משה גפני: שלישית, כפי שהיה בשנים עברו, הוועדה מבקשת שתהיה הפרדה בין גברים לנשים, בהתחשב בנסיבות הביטחוניות וכו'.

משה גפני: כך היה כל השנים, והפרדה זו חשובה לכל המשתתפים באירוע.

משה גפני: רביעית, הוועדה מבקשת שהשחיטה המאורגנת תימשך, כמו שהיה בעבר, עד שיימצא פתרון לנושא עצמו.

משה גפני: אין להשאיר את המצב כמות שהוא.

משה גפני: חמישית, אנחנו מברכים את כל הגופים שעוסקים בעניין – הגופים הרשמיים והגופים הציבוריים-ההתנדבותיים, שעוסקים בכל השנה בנושא, ובעיקר בל"ג בעומר.

משה גפני: אנחנו מקווים שהכול יעבור בשלום, בעזרת השם.

משה גפני: לפני פיזור, אני מבקש להוסיף סעיף נוסף להחלטה: אני מבקש שאישורי האח"מים השנה יהיו ממוספרים ושמיים, כפי שהציע ח"כ אריאל.

משה גפני: אין למסחר באישורים.

משה גפני: השוטר ייקח את האישור מהאח"מ עם הגעתו.

משה גפני: המשטרה, ועד המושב מירון והמרכז הארצי למקומות הקדושים הסכימו על כך.

משה גפני: אחרי האירוע נפיק לקחים, ואנחנו מקווים שהכול יעבור בשלום.

משה גפני: אני מודה לכולם.